### Beslutning

Godkendt.

### Sagsfremstilling

## Resume og sagens baggrund

På mødet i Dialogforum for de kommunale havne den 26. april 2022 drøftedes retningslinjer for udlejning af arealer. Det blev besluttet, at sagen efterfølgende forelægges Teknik- og Miljøudvalget.

## Indstillinger

Chefen for Plan, Byg og Miljø indstiller, at de vedlagte retningslinjer vedtages.

## Behandling

Teknik- og Miljøudvalget.

## Sagsfremstilling

Havnene udlejer eller udlåner mindre arealer, hvorpå lejerne opfører bygninger, typisk redskabsskure og lignende, men også bygninger til foreningsbaserede aktiviteter og bygninger til erhverv. Udlån af arealer er typisk til foreninger i henhold til folkeoplysningsloven. Øvrige lejere betaler den af kommunalbestyrelsen fastsatte arealleje.

Bygningerne er selvsagt ikke havnens ejendom og er ofte genstand for handel. I den forbindelse skal havnen tage stilling til en ny lejers anvendelse af arealet som forudsætning for, at en handel af bygningen kan gennemføres.

Havnens arealer stilles til rådighed for havnerelaterede formål, hvilket traditionelt set har handlet om vandbaserede aktiviteter såsom fiskeri, sejlads og forskellige former for vandsport. Med et flerårigt fokus på at gøre havnene levende og attraktive for en større kreds, er der tilsvarende opstået et behov for at udvide forståelsen af havnerelaterede formål.

Som eksempelvis kan nævnes omdannelsen af værftet til musik- og kulturhus og indretningen af en fiskerestaurant i det gamle motorværksted i [adresse], museet og mindre butikker på Sejerø, aktivitetshuset på [adresse], havnehuset på [adresse] og omdannelsen af den gamle vesthavn i Kalundborg med bynær havnepark med mere.

På den baggrund fremlægger administrationen forslag til nye retningslinjer for udlejningen af disse arealer. Det anbefales, at der fortsat er en prioritering af formål, der har direkte tilknytning til vandet, men også at der kan ske udlejning til kulturelle og erhvervsmæssige aktiviteter, der understøtter målsætningen om levende og aktive havnemiljøer.

Der lægges dog ikke op til beboelse på havnene og heller ikke ferieboliger, da disse anvendelser i givet fald skal fremmes gennem planlægningen og også skal afstemmes i forhold til anden lovgivning, herunder miljølovgivningen.

## Økonomiske konsekvenser

Ingen.